Source: http://birosag.hu/szakmai-informaciok/altalanos-sajtokozlemeny/fovarosi-itelotabla-jogeros-ugydonto-hatarozat-k-r-es
Timestamp: 2018-01-21 16:51:24
Document Index: 12915998

Matched Legal Cases: ['BÍRÓSÁG\n', 'bíróság ', 'bíróság ', 'bíróság ', 'bíróság ', 'bíróság ']

Fővárosi Ítélőtábla - Jogerős ügydöntő határozat K. R. és társa ügyében | BÍRÓSÁG
Fővárosi Ítélőtábla - Jogerős ügydöntő határozat K. R. és társa ügyében
2017. nov. 09. - 10:40, OBH-Sajto14
A Fővárosi Ítélőtábla 2017. november 8-án K. R. vádlott és társa ellen szexuális erőszak bűntette és más bűncselekmény miatt indult büntetőügyben határozatot hirdetett, mellyel az elsőfokú bíróság ítéletét helybenhagyta.
A Fővárosi Törvényszék a hatályon kívül helyezést követően megismételt elsőfokú eljárásban meghozott, 2017. február 1-jén kelt ítéletében bűnösnek mondta ki K. R. I. r. és K. R.-né. II. r. vádlottakat 3-3 rendbeli, folytatólagosan elkövetett szexuális erőszak bűntettében, valamint 3-3 rendbeli kiskorú veszélyeztetésének bűntettében. Ezért őket 13-13 év fegyházban végrehajtandó szabadságvesztésre és 10-10 év közügyektől eltiltásra ítélte. A gyermekeik vonatkozásában a szülői felügyeleti jogukat megszüntette.
A Fővárosi Ítélőtábla, mint másodfokú bíróság az ügyben 2017. június 21-én zárt ülést tartott a kiskorú sértettek védelme érdekében. Miután bizonyítás felvétele vált szükségessé, az ítélőtábla tárgyalásra tért át és védői indítványra elrendelte az I. r. vádlott kiegészítő elmeorvos-szakértői vizsgálatát. Az ítélőtábla a 2017. november 08-án megtartott zárt tárgyalás alapján hozott végzésével az első fokú bíróság ítéletét helyes indokainál fogva helybenhagyta. A másodfokú tanács elnöke a Be. 239. § (2) és (3) bekezdésére figyelemmel a határozat rendelkező részét és indokolását teljes egészében nyilvánosan hirdette ki szem előtt tartva a kiskorú sértettek érdekeit. A másodfokú bíróság megállapította, hogy az elsőfokú bíróság az eljárási szabályokat megtartotta, a bizonyítékok megfelelő mérlegelésével kellő indokát adta annak, hogy a vádlottak tagadásával szemben miért a sértettek vallomását fogadta el a tényállás alapjául, mely vallomásokat a kiskorú sértetteken megállapított testi elváltozások egyértelműen alátámasztottak.